Viktor Lööv

Viktor Lööv (s. 16. marraskuuta 1992 Södertälje, Ruotsi) on ruotsalainen jääkiekkopuolustaja, joka pelaa Sveitsin National Leaguen EHC Bielissä. Hän on pelannut urallaan myös neljä NHL-ottelua Toronto Maple Leafsissa kaudella 2015–2016.
Ura.
Seuraura.
Lööv on Södertälje SK:n kasvatti. Kaudella 2010–2011 hän oli seuran J20-junioreiden paras syöttäjä ja neljänneksi paras pistemies tehoilla 4+19=23, joilla Lööv jakoi koko J20 SuperElitin puolustajien pistepörssin kahdeksannen sijan Djurgårdens IF:n Erik Gustafssonin kanssa. Hän debytoi samalla kaudella myös Södertäljen Elitserien-joukkueessa, jossa Lööv pelasi yhden Kvalserien-ottelun. Joukkueen kausi päättyi putoamiseen HockeyAllsvenskaniin, jossa hän jatkoi pelejään kaudella 2011–2012. Löövin tulokaskausi toi siellä 50 runkosarjaottelussa tehot 3+3=6.
Toronto Maple Leafs varasi Löövin seitsemännellä kierroksella koko kolmanneksi viimeisenä pelaajana numerolla 209. Kaudella 2012–2013 hän jatkoi Södertäljen Allsvenskan-joukkueessa, jonka kanssa Lööv eteni Kvalserieniin, mutta joukkue jäi kuitenkin ilman sarjanousua takaisin Elitserieniin. Huhtikuussa 2013 hän teki ammattilaissopimuksen MODO Hockeyn kanssa. Lööv debytoi SHL:ssä (ent. Elitserien) kauden 2013–2014 avauskierroksella 14. syyskuuta 2013 vieraissa Växjö Lakers HC:tä vastaan. Hän sai ottelussa jääaikaa 14.05 minuuttia. Lööv teki myös SHL-uransa avausmaalin, kun hän ratkaisi MODO:lle 1–2-voiton jatkoajalla ajassa 61.06. Kaikkiaan Löövin tulokaskausi toi 42 runkosarjaottelussa tehot 5+7=12. Kahdessa playoff-ottelussa hän jäi ilman tehopisteitä.
Huhtikuussa 2014 Lööv teki kolmivuotisen NHL-tulokassopimuksen hänet varanneen Toronto Maple Leafsin kanssa. Hän pelasi kauden 2014–2015 kokonaan farmijoukkue Toronto Marliesissa, AHL:ssä, jossa Löövin tulokaskausi toi 74 runkosarjaottelussa tehot 6+15=21. Hänen teholukemansa oli +15. Kolmessa playoff-ottelussa Lööv teki yhden syöttöpisteen. Myös kauden 2015–2016 hän pelasi suurimmaksi osaksi Marliesissa. Lööv nostettiin ensimmäisen kerran Maple Leafsin NHL-vahvuuteen ensimmäisen kerran helmikuussa 2016. Hän teki debyyttinsä samana päivänä ottelussa New York Rangersia vastaan. Lööv sai ottelussa jääaikaa 8.41 minuuttia. Hän keräsi myös yhden syöttöpisteen oltuaan kakkossyöttäjänä P. A. Parenteaun tekemään maaliin. Lööv pelasi NHL:ssä neljä runkosarjaottelua tehden kaksi syöttöpistettä ja keräten teholukeman +4, jonka jälkeen hänet lähetettiin takaisin Marliesiin. Maaliskuussa 2016 Lööv kutsuttiin Maple Leafsin harjoitusvahvuuteen loukkaantumisten varalta, mutta hän joutui kuitenkin itse 13 ottelun ajaksi sivuun loukkaantumisen vuoksi. Kuntouduttuaan Lööv lähetettiin huhtikuussa takaisin farmiin.
Alkukauden 2016–2017 Lööv pelasi kokonaan Toronto Marliesin AHL-joukkueessa, kunnes helmikuussa 2017 Toronto Maple Leafs kauppasi hänet New Jersey Devilsiin vaihdossa hyökkääjä Sergei Kalininiin. Lööv pelasi loppukauden Albany Devilsin vahvuudessa. Toukokuussa 2017 hän teki New Jersey Devilsin kanssa vuoden mittaisen, kaksisuuntaisen ja 650 000 dollarin arvoisen jatkosopimuksen. Syksyn harjoitusleirin päätteeksi seura lähetti Löövin siirtolistan kautta uuteen farmijoukkueeseensa Binghamton Devilsiin, jossa hän pelasi kokonaan alkukauden 2017–2018, kunnes helmikuussa 2018 Devils New Jersey kauppasi Löövin Minnesota Wildiin hyökkääjä Christoph Bertschyyn ja Mario Luciaan. Hän pelasi loppukauden AHL-joukkue Iowa Wildissa.
Toukokuussa 2018 Lööv solmi vuoden mittaisen sopimuksen KHL-seura Jokereiden kanssa. Hän teki kaudella 2018–2019 56 runkosarjaottelussa tehot 7+10=17 ja viidessä playoff-ottelussa yhden syöttöpisteen. Joulukuussa 2018 Lööv teki Jokereiden kanssa 1+1-vuotisen jatkosopimuksen. Kauden 2019–2020 jälkeen seura käytti hänen sopimuksessaan olleen option ja teki vuoden mittaisen jatkosopimuksen Löövin kanssa.
Kaudeksi 2021–2022 Lööv siirtyi vuoden mittaisella sopimuksella Sveitsin National Leaguen EHC Bieliin.
Maajoukkueura.
Lööv edusti Ruotsia MM-kilpailuissa vuonna 2021. Yhteensä hän on pelannut 23 A-maaottelua tehden viisi syöttöpistettä. Hän teki A-maajoukkuedebyyttinsä Karjala-turnauksen 8. marraskuuta 2018 Prahan TipSport Arenalla pelatussa avausottelussa Tšekkiä vastaan. Lööv merkittiin Ruotsin seitsemänneksi puolustajaksi.
Pelityyli.
Jokereiden GM Jari Kurri luonnehti Lööviä hänen hankintansa yhteydessä toukokuussa 2018 äijämäiseksi ja fyysiseksi yleispuolustajaksi, joka pystyy pelaamaan eri rooleissa.